UZNESENIE EURÓPSKEHO PARLAMENTU (EÚ) 2022/1812

zo 4. mája 2022

o absolutóriu za plnenie rozpočtu agentúr Európskej únie za rozpočtový rok 2020: výkonnosť, finančné riadenie a kontrola

EURÓPSKY PARLAMENT,

— so zreteľom na svoje rozhodnutia o absolutóriu za plnenie rozpočtu agentúr Európskej únie za rozpočtový rok 2020,

— so zreteľom na správu Komisie o opatreniach prijatých v nadväznosti na udelenie absolutória za rozpočtový rok 2019 [COM(2021)405],

— so zreteľom na výročnú správu Dvora audítorov o agentúrach EÚ za rozpočtový rok 2020 spolu s odpoveďami agentúr (1),

— so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (2), a najmä na jeho články 68 a 70,

— so zreteľom na články 32 a 47 delegovaného nariadenia Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (3),

— so zreteľom na delegované nariadenie Komisie (EÚ) 2019/715 z 18. decembra 2018 o rámcovom nariadení o rozpočtových pravidlách pre subjekty zriadené podľa ZFEÚ a Zmluvy o Euratome a uvedené v článku 70 nariadenia Európskeho parlamentu a Rady (EÚ, Euratom) 2018/1046 (4), a najmä na jeho článok 105,

— so zreteľom na článok 100 a prílohu V k rokovaciemu poriadku,

— so zreteľom na stanovisko Výboru pre zamestnanosť a sociálne veci a stanovisko Výboru pre občianske slobody, spravodlivosť a vnútorné veci,

— so zreteľom na správu Výboru pre kontrolu rozpočtu (A9-0104/2022),

A. keďže toto uznesenie obsahuje pre každý subjekt v zmysle článku 70 nariadenia (EÚ, Euratom) 2018/1046 poznámky horizontálnej povahy, ktoré sú súčasťou rozhodnutí o absolutóriu v súlade s článkom 262 nariadenia (EÚ, Euratom) 2018/1046 a článku 3 prílohy V k rokovaciemu poriadku Európskeho parlamentu;

B. keďže toto uznesenie obsahuje v prípade Zásobovacej agentúry Euratomu aj poznámky horizontálnej povahy, ktoré sú súčasťou rozhodnutia o absolutóriu v súlade s článkom 262 nariadenia (EÚ, Euratom) 2018/1046 a článku 3 prílohy V k rokovaciemu poriadku Európskeho parlamentu;

C. keďže agentúry Únie by sa mali zamerať na úlohy, ktoré Únii prinášajú jasnú pridanú hodnotu, a organizovanie takýchto úloh by sa malo optimalizovať, aby sa zabránilo prekrývaniu, a to v najlepšom záujme daňovníkov Únie;

1. víta úsilie, ktoré agentúry vynaložili na udržanie vysokých noriem práce a vysokej kvality výstupov, a to aj napriek obmedzeniam spôsobeným pandémiou ochorenia COVID-19;

2. zdôrazňuje, že pandémia opäť ukázala, že agentúry zohrávajú kľúčovú úlohu v politike Únie, a to od monitorovania infekcií vo všetkých členských štátoch, povoľovania vakcín a liečby, vydávania usmernení k prispôsobeniu pracovísk a ochrane pracovníkov až po vydávanie odporúčaní k práci na diaľku, nakupovaniu online a elektronickému zdravotníctvu a riešenie volatility na trhoch spôsobenej pandémiou, ktoré podliehajú ich dohľadu, a že preukázali veľkú odolnosť, flexibilitu a prispôsobivosť;

3. konštatuje, že rozpočty 32 decentralizovaných agentúr Únie na rok 2020 predstavovali spolu približne 3 040 miliónov EUR vo viazaných rozpočtových prostriedkoch, čo v porovnaní s rokom 2019 predstavuje nárast približne o 6,55 %, a 2 888 miliónov EUR v platobných rozpočtových prostriedkoch, čo v porovnaní s rokom 2019 predstavuje nárast o 19,59 %; okrem toho konštatuje, že zo sumy 2 888 miliónov EUR v platobných rozpočtových prostriedkoch bolo približne 2 253 miliónov EUR financovaných zo všeobecného rozpočtu Únie, čo predstavuje 74,1 % celkového financovania agentúr v roku 2020 (v porovnaní so 74,8 % v roku 2019); berie tiež na vedomie, že približne 786 miliónov EUR bolo financovaných z poplatkov a platieb a z priamych príspevkov zúčastnených krajín (pokles o 21,0 % v porovnaní s rokom 2019);

4. víta záver Európskeho dvora audítorov (ďalej len „Dvor audítorov“) v jeho výročnej správe o agentúrach Únie za rozpočtový rok 2020 (ďalej len „správa Dvora audítorov“), že celkovo sa pri jeho audite ročných účtovných závierok agentúr za rozpočtový rok končiaci sa 31. decembra 2020 a príslušných príjmov potvrdili pozitívne výsledky z predchádzajúcich rokov; konštatuje však, že podľa Dvora audítorov sú potrebné určité zlepšenia v oblasti platieb súvisiacich s účtovnými závierkami;

Hlavné riziká podľa Dvora audítorov

5. konštatuje, že Dvor audítorov, ako uvádza v svojej správe, považuje celkové riziko pre spoľahlivosť účtovných závierok agentúr, ktoré sa zostavujú na základe účtovných pravidiel schválených účtovníkom Komisie a na základe medzinárodných účtovných štandardov, za všeobecne nízke, ako to bolo v roku 2019;

6. berie na vedomie, že Dvor audítorov sa podľa vyjadrenia v svojej správe domnieva, že pokiaľ ide o zákonnosť a správnosť príjmov, ktoré sú základom účtovných závierok agentúr, celkové riziko je nízke pre väčšinu agentúr a stredné pre sčasti samofinancované agentúry, v prípade ktorých sa na výber poplatkov a iných príspevkov na príjmy vzťahujú osobitné nariadenia podobne ako v roku 2019;

7. konštatuje, že podľa Dvora audítorov je riziko týkajúce sa zákonnosti a správnosti platieb súvisiacich s účtovnými závierkami agentúr celkovo stredné, pričom v konkrétnych rozpočtových hlavách sa pohybuje od nízkeho až po vysoké; konštatuje, že podľa Dvora audítorov je riziko v prípade hlavy I (výdavky na zamestnancov) vo všeobecnosti nízke, v prípade hlavy II (administratívne výdavky) stredné a v prípade hlavy III (operačné výdavky) nízke až vysoké v závislosti od danej agentúry a povahy jej operačných výdavkov; poukazuje na to, že podľa Dvora audítorov je riziko v prípade hlavy III podobné ako v prípade hlavy II, ale keďže v hlave III ide o oveľa vyššie sumy, vplyv sa považuje za vyšší;

8. konštatuje, že Dvor audítorov považuje riziko pre správne finančné riadenie za stredné, pričom toto riziko predovšetkým súvisí s postupmi verejného obstarávania, pri ktorých sa nezabezpečilo, aby sa dosiahol čo najlepší pomer ceny a kvality;

9. konštatuje, že Dvor audítorov považuje riziko pre rozpočtové riadenie za nízke, pričom audit Dvora audítorov poukázal na vysoký objem prenesených viazaných rozpočtových prostriedkov, ktoré však boli podľa Dvora audítorov odôvodnené viacročným charakterom operácií alebo dôvodmi mimo kontroly agentúr;

10. konštatuje, že Dvor audítorov uvádza „iné riziká“ v súvislosti s pandémiou ochorenia COVID-19, ktorá ovplyvnila jeho prácu, keďže cestovné obmedzenia mu bránili vykonávať kontroly na mieste, získať originály dokumentov a osobne viesť rozhovory so zamestnancami kontrolovaných subjektov; s uznaním konštatuje, že Dvor audítorov napriek tomu vykonával svoju prácu prostredníctvom administratívnych kontrol a rozhovorov s kontrolovanými subjektmi na diaľku; berie na vedomie vyjadrenie Dvora audítorov, že napriek zvýšenému detekčnému riziku v dôsledku toho, že sa nevykonávali kontroly na mieste, dôkazy, ktoré získal od kontrolovaných subjektov, Dvoru audítorov predsa len umožnili dokončiť prácu a dospieť k záverom; berie na vedomie pripomienku Dvora audítorov, že aj pri organizácii práce v agentúrach bolo nutné prekonať určité prekážky súvisiace s pandémiou ochorenia COVID-19, čo malo dôsledky pre postupy obstarávania agentúr, riadenie a plnenie zmlúv, postupy prijímania zamestnancov, plnenie rozpočtu a vnútorné kontroly; víta konkrétne pripomienky Dvora audítorov v tejto súvislosti;

11. víta vyhlásenie Dvora audítorov, že agentúry vo väčšine prípadov prijali nápravné opatrenia na riešenie pripomienok auditu z predchádzajúcich rokov, a vyzýva agentúry SVV, aby pokračovali v úsilí zaoberať sa pripomienkami Dvora audítorov, najmä v oblastiach vnútornej kontroly, postupov verejného obstarávania a rozpočtového riadenia;

Rozpočtové a finančné riadenie

12. s uspokojením konštatuje, že podľa výročnej správy Dvora audítorov bol vydaný audítorský výrok bez výhrad k spoľahlivosti účtovnej závierky všetkých agentúr; okrem toho poznamenáva, že Dvor audítorov vydal audítorský výrok bez výhrad k zákonnosti a správnosti príjmov súvisiacich s účtovnými závierkami všetkých agentúr; konštatuje, že Dvor audítorov vydal audítorský výrok bez výhrad k zákonnosti a správnosti príslušných platieb zaznamenaných v účtovných závierkach všetkých agentúr s výnimkou Agentúry Európskej únie pre spoluprácu regulačných orgánov v oblasti energetiky (ACER), Agentúry Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) a Agentúry Európskej únie pre kybernetickú bezpečnosť (ENISA);

13. konštatuje, že v súvislosti so spoľahlivosťou účtovnej závierky Dvor audítorov zaradil do svojej správy bod so zdôraznením skutočnosti, ktorý sa týka Európskej agentúry pre lieky a zmluvy o nájme jej predchádzajúcich priestorov v Londýne, ktorá platí do roku 2039 bez možnosti predčasného ukončenia nájmu; na základe správy Dvora audítorov konštatuje, že agentúra prenajala svoje predchádzajúce priestory za podmienok, ktoré sú v súlade s podmienkami hlavného nájmu, a že suma neuhradeného nájomného, súvisiacich poplatkov za služby a poistenia, ktorú má agentúra zaplatiť do konca nájomného obdobia, sa odhaduje na 377 miliónov EUR; konštatuje, že ide o značnú sumu, ktorá by mohla ohroziť finančnú kontinuitu agentúry;

14. konštatuje, že pokiaľ ide o zákonnosť a správnosť príjmov súvisiacich s účtovnými závierkami agentúr, správa Dvora audítorov zahŕňa dva body obsahujúce ďalšie pripomienky v prípade Európskeho orgánu pre cenné papiere a trhy (ďalej len „ESMA“), pričom jeden sa týkal poplatkov vyúčtovaných ratingovým agentúram a druhý sa týkal poplatkov archívom obchodných údajov; konštatuje, že pokiaľ ide o ratingové agentúry, Dvor audítorov zistil, že účtované poplatky vychádzajú z ich príjmov ako právnych subjektov, ale nie ako skupiny prepojených subjektov, čo vytvára takmer legitímnu príležitosť vyhnúť sa poplatkom tým, že sa príjmy presunú z ratingových agentúr v právomoci Únie na ich prepojené subjekty mimo Únie; konštatuje, že ESMA rieši toto riziko tak, že uverejnila konzultačný dokument, ktorého výsledkom bolo technické poradenstvo pre Komisiu v súvislosti so zmenou zakladajúceho nariadenia orgánu ESMA s cieľom zmierniť toto zistené riziko; v súvislosti s poplatkami archívom obchodných údajov konštatuje, že tieto poplatky vypočítava ESMA na základe príslušného obratu jednotlivých archívov obchodných údajov, ako sa uvádza v ich finančných výkazoch, ku ktorým nezávislí audítori vydajú výrok, či poskytujú pravdivý a verný obraz; konštatuje, že Dvor audítorov zistil, že počet obchodov nahlásených archívom obchodných údajov a počet zaznamenaných otvorených obchodov k 31. decembru 2019, na základe ktorých sa vypočítal obrat na účely poplatkov, bol zo strany nezávislých audítorov podrobený len obmedzenému prieskumu a že ESMA v marci 2021 uverejnila konzultačný dokument, v ktorom sa navrhlo zjednodušiť metódu používanú na stanovenie obratu s cieľom riešiť zistený problém;

15. konštatuje, že Dvor audítorov vydal výrok overujúci zákonnosť a správnosť platieb súvisiacich s účtovnými závierkami všetkých agentúr s výnimkou Agentúry pre spoluprácu regulačných orgánov v oblasti energetiky (ďalej len „ACER“), Agentúry Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) a Agentúry Európskej únie pre kybernetickú bezpečnosť (ENISA); konštatuje, že výrok s výhradou v prípade agentúry ACER sa týkal niekoľkých konkrétnych zmlúv uzavretých na základe rámcovej zmluvy na IT služby, že súvisiace platby v rozpočtovom roku 2020 predstavovali 752 654 EUR (3,7 % celkových platieb dostupných v roku 2020) a že agentúra ACER podnikla kroky, aby sa predišlo nesprávnemu uplatneniu rámcovej zmluvy; konštatuje, že výrok s výhradou v prípade agentúry eu-LISA vyplynul predovšetkým zo zmluvy na softvér odlišný od softvéru, ktorý bol ponúknutý v rámci súvisiacej rámcovej zmluvy, čo viedlo k odchýleniu sa od rámcovej zmluvy, pričom agentúra eu-LISA uviedla, že táto chyba bola napravená; konštatuje, že výrok s výhradou v prípade agentúry ENISA vyplynul z chýbajúceho formálneho delegovania právomocí na zamestnanca, ktorý povoľuje platby, a že agentúra ENISA podnikla kroky s cieľom zabezpečiť, aby sa platby uskutočňovali len na základe požadovaných delegácií;

16. berie na vedomie pripomienku Dvora audítorov týkajúcu sa príspevkov pridružených krajín, že vzhľadom na rôzne metódy výpočtu príspevkov v dohodách vzniká riziko, že tieto dohody o príspevku sa nebudú plniť správne; berie na vedomie, že Dvor audítorov vyzval dotknuté agentúry, aby s Komisiou konzultovali s cieľom posúdiť, či by nemali svoje dohody a metódy zosúladiť s jej dohodami o príspevku a metódami výpočtu príspevkov pridružených krajín; zdôrazňuje potrebu horizontálnych usmernení Komisie pre orgány Únie o výpočte príspevkov tretích krajín;

17. berie na vedomie pripomienku Dvora audítorov týkajúcu sa nadmerných úrovní prenosov, najmä v prípade agentúr ACER, eu-LISA, Zásobovacej agentúry Euratomu (ESA), Agentúry pre základné práva (FRA) a Európskej agentúry pre pohraničnú a pobrežnú stráž (Frontex), a odporúčanie Dvora audítorov, aby príslušné agentúry ďalej zlepšovali svoje cykly plánovania a plnenia rozpočtu;

18. vyjadruje poľutovanie nad tým, že Dvor audítorov zistil ďalšie nedostatky vo viacerých agentúrach v mnohých aspektoch, od správy poplatkov až po oneskorené platby, zverejňovanie prijatých príspevkov a výpočet príspevkov tretích krajín do rozpočtu agentúr;

19. konštatuje, že pandémia ochorenia COVID-19 viedla v prípade niektorých agentúr vyberajúcich poplatky k zvýšenej volatilite v súvislosti s fakturovanými a vyzbieranými poplatkami, čo malo vplyv na ich rozpočtové plánovanie a finančnú stabilitu v dôsledku výrazného poklesu príjmov z poplatkov v roku 2020; konštatuje, že to ovplyvnilo najmä príjmy Európskej chemickej agentúry (ďalej len „ECHA“) (príjmy z poplatkov o 7 miliónov EUR nižšie v porovnaní so sumou stanovenou v rozpočte) a Európskeho úradu pre bezpečnosť letectva (EASA) (príjmy z poplatkov o 3,2 milióna EUR nižšie v porovnaní s rokom 2019);

20. berie na vedomie, že Dvor audítorov nevykonal audit účtovnej závierky Európskej prokuratúry (EPPO) za rok 2020, pretože tá začala svoju činnosť až 1. júna 2021;

21. pripomína, že je dôležité nadviazať a udržiavať aktívny dialóg medzi Komisiou a agentúrami o prideľovaní primeraných zdrojov a štruktúre príslušných plánov pracovných miest, najmä pokiaľ ide o platovú triedu, v ktorej sa prideľujú pracovné miesta.

Výkonnosť

22. zdôrazňuje cennú úlohu agentúr Únie, ktoré pomáhajú inštitúciám Únie pri vypracúvaní a vykonávaní politík, a to najmä pri osobitných technických, vedeckých, prevádzkových alebo regulačných úlohách; oceňuje význam a kvalitu práce, ktorú vykonávajú Cedefop, Eurofound, EU-OSHA, ETF a Európsky orgán práce, ktoré pôsobia v oblasti zamestnanosti, sociálnych vecí a začleňovania; opätovne v tejto súvislosti pripomína, že je potrebné zabezpečiť primerané ľudské a finančné zdroje, ktoré im umožnia pokračovať vo vykonávaní ich pracovných programov s veľmi vysokou mierou dokončenia činností; zdôrazňuje význam a pridanú hodnotu každej agentúry v jej oblasti odbornosti a jej autonómiu;

23. pripomína, že Európsky orgán práce bol zriadený v marci 2018 a svoju činnosť začal v októbri 2019; víta skutočnosť, že priestory Európskeho orgánu práce boli slávnostne otvorené 9. novembra 2021;

24. poukazuje na to, že Európsky orgán práce pomôže zabezpečiť, aby sa pravidlá Únie v oblasti mobility pracovnej sily a koordinácie sociálneho zabezpečenia presadzovali účinne a spravodlivo, pomôže vnútroštátnym orgánom spolupracovať pri presadzovaní týchto pravidiel a uľahčí občanom a podnikom využívanie výhod vnútorného trhu;

25. pripomína, že Európsky orgán práce nebol v roku 2020 podrobený auditu, pretože podľa Dvora audítorov nedosiahol svoju finančnú autonómiu;

26. zdôrazňuje, že je dôležité, aby bol Európsky orgán práce plne funkčný bez zbytočného odkladu, a zdôrazňuje, že v tejto súvislosti je potrebné zabezpečiť dostatočné finančné zdroje;

27. konštatuje, že napriek záveru Dvora audítorov, že zistenia auditu za rok 2020 potvrdili pozitívne výsledky oznámené v predchádzajúcich rokoch, v dôsledku pandémie ochorenia COVID-19 rok 2020 nebol len ďalším bežným rokom; v tejto súvislosti konštatuje, že Dvor audítorov takisto dospel k záveru, že pokiaľ ide o pracovné programy a činnosti, v dôsledku pandémie ochorenia COVID-19 boli z hľadiska priorít značne prehodnotené zdroje a plánované činnosti, pričom najvýznamnejšie príklady sú z oblasti politiky zdravia [Európske centrum pre prevenciu a kontrolu chorôb (ECDC) a Európska agentúra pre lieky (EMA)]; konštatuje, že zasiahnuté boli aj iné oblasti, napríklad Frontex nemohol pre celosvetové cestovné obmedzenia vykonávať plánované činnosti a plánovaná práca Európskej nadácie pre zlepšovanie životných a pracovných podmienok (Eurofound) v teréne v rámci jej 7. európskeho prieskumu pracovných podmienok sa výrazne zmenila, čo narušilo aj analýzu trendov pracovných podmienok pokrývajúcu viac ako 20 rokov; konštatuje, že agentúry reagovali na tieto výzvy príslušnými opatreniami a prispôsobením práce tak, že urýchlili digitalizačné opatrenia, lepšie spolupracovali a zlepšili výmenu informácií;

28. berie na vedomie odpoveď siete agentúr EÚ (ďalej len „EUAN“) na pripomienku o udelení absolutória za rok 2019 týkajúcu sa budovania dôvery jednotlivých občanov; konštatuje, že napriek rôznorodosti cieľovej skupiny agentúr sa vyvinulo úsilie o zvýšenie interakcií s občanmi prostredníctvom dostupných informačných kanálov, ako sú sociálne médiá a tlač; konštatuje, že za pomoci siete EUAN bola vytvorená ad hoc pracovná skupina, ktorá má diskutovať o kľúčových prvkoch komunikačného rámca a vymedziť strategické piliere; uznáva, že finančné a ľudské zdroje, ktoré sú k dispozícii na dosiahnutie tohto cieľa, sú obmedzené, a vyjadruje uznanie agentúram za to, že napriek tomu dosiahli v tejto veci pokrok;

29. na základe štúdie s názvom Cost of Non-EU Agencies Focusing on the Health and Safety Cluster of the EU Decentralised Agencies (Náklady nečinnosti EÚ formou agentúr s dôrazom na klaster Zdravie a bezpečnosť v prípade decentralizovaných agentúr EÚ) (5) konštatuje, že sedem agentúr Únie v oblasti zdravia a bezpečnosti preukázalo, že prinášajú výraznú európsku pridanú hodnotu a že to vo všeobecnosti uznávajú členské štáty aj iné zainteresované strany vrátane podnikov; konštatuje najmä, že agentúry v klastri Zdravie a bezpečnosť zohrávali dôležitú úlohu v rámci reakcii Únie na pandémiu ochorenia COVID-19; konštatuje, že ECDC a EMA boli priamo zapojené do riešenia výziev vyplývajúcich z krízy, a to monitorovaním epidemiologických údajov a prostredníctvom schvaľovania vakcín, zatiaľ čo iné agentúry vypracovali usmernenia k znižovaniu rizika nakazenia vírusom v konkrétnych odvetviach, ako je Protokol agentúry EASA o bezpečnosti zdravia v letectve v súvislosti s ochorením COVID-19, vyhlásenia Európskeho úradu pre bezpečnosť potravín (EFSA) o riziku nakazenia vírusom spôsobujúcim ochorenie COVID-19 prostredníctvom potravín a správy Európskej námornej bezpečnostnej agentúry (EMSA) o vplyve pandémie ochorenia COVID-19 na lodnú dopravu; konštatuje, že pandémia ochorenia COVID-19 vyzdvihla rozsah spolupráce medzi agentúrami;

30. domnieva sa, že pri zriaďovaní agentúr v budúcnosti by sa mala venovať väčšia pozornosť relevantnosti a súdržnosti, najmä v súvislosti s prekrývajúcimi sa oblasťami právomocí; domnieva sa, že by sa mali zaviesť jasné pravidlá vývoja a ukončenia misií agentúr;

31. s uspokojením berie na vedomie pokračujúcu dobrú spoluprácu medzi agentúrami v rámci pôsobnosti Generálneho riaditeľstva Komisie pre zamestnanosť, sociálne záležitosti a začlenenie vrátane pravidelných vzájomných výmen informácií vo fáze plánovania ich pracovných programov a vzájomného informovania o vývoji a zisteniach;

32. domnieva sa, že je potrebné posilniť úlohu agentúr ako centier odborných znalostí a posilniť digitalizáciu týchto agentúr a ich interoperabilitu s cieľom dosiahnuť vysokú úroveň transparentnosti;

33. pripomína dôležitú úlohu agentúr Únie v oblasti spravodlivosti a vnútorných vecí (ďalej len „SVV“) a európskeho dozorného úradníka pre ochranu údajov (ďalej len „EDPS“) a dôležitú podporu, ktorú poskytujú inštitúciám, orgánom, úradom a agentúram Únie a členským štátom v oblasti základných práv, bezpečnosti a spravodlivosti vykonávaním operačných, analytických, riadiacich a monitorovacích úloh; opakuje preto, že pre agentúry SVV a pre EDPS je potrebné zabezpečiť primerané finančné a ľudské zdroje, aby mohli vykonávať svoje mandáty plne transparentným spôsobom a v plnom súlade so základnými právami;

34. pripomína, že každoročná výmena názorov vo výbore EMPL o ročných pracovných programoch a viacročných stratégiách agentúr má zásadný význam pre zaistenie súladu týchto programov a stratégií so súčasnými politickými prioritami, najmä v súvislosti s vykonávaním zásad zakotvených v Európskom pilieri sociálnych práv, a prispieva k úspechu akčného plánu na vykonávanie Európskeho piliera sociálnych práv;

35. víta preto prehĺbenie spolupráce medzi agentúrami v rámci siete agentúr Európskej únie (ďalej len „EUAN“), ktorá je dôležitou platformou spolupráce medzi agentúrami s cieľom zvýšiť viditeľnosť agentúr, identifikovať a podporovať možné zvýšenie efektívnosti, prinášať pridanú hodnotu a zabezpečiť efektívnu komunikáciu medzi agentúrami a príslušnými zainteresovanými stranami so zameraním na spoločné využívanie služieb, poznatkov a odborných znalostí, a požaduje pravidelné konzultácie medzi všetkými agentúrami koordinovanými v rámci EUAN;

36. osobitne oceňuje a podporuje úzku spoluprácu medzi agentúrami v rámci pôsobnosti Výboru pre zamestnanosť a sociálne veci s cieľom zabezpečiť súčinnosť, komplementárnosť a spoločné využívanie zdrojov;

Personálna politika

37. konštatuje, že 32 decentralizovaných agentúr podľa správ zamestnávalo v roku 2020 spolu 9 001 zamestnancov vrátane úradníkov, dočasných zamestnancov, zmluvných zamestnancov a vyslaných národných expertov (v porovnaní so 7 880 v roku 2019), čo v porovnaní s rokom 2019 predstavuje výrazný nárast o 14,23 %;

38. berie na vedomie rozsudok Súdneho dvora z 11. novembra 2021 (6) týkajúci sa využívania dočasných pracovníkov, ktoré sa zaoberá niekoľkými otázkami týkajúcimi sa uplatňovania smernice Európskeho parlamentu a Rady 2008/104/ES (7) o dočasných agentúrnych pracovníkoch v agentúrach Únie; vyzýva tieto agentúry, aby zintenzívnili svoje úsilie o zníženie počtu dočasných pracovníkov, ktorí nahrádzajú zamestnancov;

39. berie na vedomie zistenie Dvora audítorov, že bolo zaznamenané zvýšené množstvo nedostatkov v riadení ľudských zdrojov, najmä týkajúcich sa postupov prijímania zamestnancov, pri ktorých Dvor audítorov zistil rôzne typy nedostatkov v šiestich z 22 kontrolovaných agentúr, ako sú nedostatočné kroky na overenie nároku na príspevky u zamestnancov nastupujúcich na dočasné pracovné miesta (EMSA), neobsadenie vedúcich pozícií neprimerane dlhý čas (EASO, EFSA), neuplatňovanie účinných interných kontrol počas postupov prijímania zamestnancov (ACER), nedostatky pri vymenúvaní výberových komisií na účel postupov prijímania zamestnancov (EMA) a nedostatky v správe platových tried nových zamestnancov (Frontex);

40. na základe správy Dvora audítorov konštatuje, že agentúry zaznamenali narušenia postupov prijímania zamestnancov a výberových konaní v dôsledku opatrení na obmedzenie pohybu a cestovných obmedzení spôsobených pandémiou COVID-19; konštatuje však, že agentúry prejavili v tejto súvislosti odolnosť, pretože od polovice apríla 2020 bola väčšina agentúr schopná obnoviť prijímanie zamestnancov a pokračovať v ňom prostredníctvom online postupov umožňujúcich výber a zaškoľovanie na diaľku; berie na vedomie ťažkosti, o ktorých agentúry informovali, napríklad problémy s pripojením počas pohovorov na diaľku alebo nečakaná nedostupnosť uchádzačov, či problémy uchádzačov preukázať online určité spôsobilosti; ďalej konštatuje, že v dôsledku spomalenia pri prijímaní zamestnancov vzniklo riziko zníženej kapacity v oblasti ľudských zdrojov v budúcnosti, keď bude rastúci počet budúcich zamestnancov potrebovať primerané zaškolenie, vytvorenie osobných spisov, školenia a hodnotenia; vyzýva agentúry, aby naďalej informovali orgán udeľujúci absolutórium o náraste týchto rizík a prijatých zmierňujúcich opatreniach; vyzýva agentúry, aby sa pri riešení týchto rizík podelili o svoje skúsenosti s inými agentúrami;

41. zdôrazňuje potrebu zabrániť digitálnemu preťaženiu a zdôrazňuje, že zamestnanci by mali pracovať len počas pracovnej doby; víta nové nedávno nahraté nástroje Európskej nadácie pre odborné vzdelávanie (ďalej len „ETF“) na doručovanie správ počas pracovnej doby; vyzýva ostatné agentúry, aby nasledovali osvedčené postupy, s ktorými prišla ETF;

42. so znepokojením konštatuje, že v roku 2020 nebolo medzi zamestnancami vyvážené zastúpenie mužov a žien, pričom na úrovni vrcholového manažmentu bolo nerovnomerné zastúpenie mužov a žien, a to 74,6 % mužov a 25,4 % žien, na úrovni zamestnancov to bolo 52,7 % mužov a 47,3 % žien a v správnych radách agentúr bolo 63,4 % mužov a 36,6 % žien; opakuje ambíciu agentúr zosúladiť sa s cieľom Komisie dosiahnuť do konca roka 2024 vyvážené zastúpenie mužov a žien na úrovni 50 % na všetkých úrovniach riadenia;

43. v súvislosti s následnými pripomienkami o vyváženom zastúpení mužov a žien konštatuje, že agentúry nemajú žiadny vplyv na vymenúvanie členov správnej rady alebo výkonného riaditeľa, a tým na výsledné vyvážené zastúpenie mužov a žien; konštatuje, že viaceré agentúry oznámili, že prijmú opatrenia na dosiahnutie lepšieho vyváženého zastúpenia mužov a žien vo vyššom manažmente v prípadoch, keď sa uvoľňujú pracovné miesta; je znepokojený tým, že v roku 2020 bolo na úrovni vyššieho manažmentu nedostatočné vyvážené zastúpenie mužov a žien, a že sa preto zdá, že tieto opatrenia nemali pozitívny vplyv; opätovne vyzýva agentúry, aby pracovali na zlepšení vyváženého zastúpenia mužov a žien vo vyššom manažmente;

44. konštatuje, že geografická vyváženosť zamestnancov v agentúrach Únie zodpovedá o niečo viac počtu obyvateľov členských štátov vyjadrenému ako percentuálny podiel EÚ27 ako geografická vyváženosť zamestnancov v Komisii; berie na vedomie nedostatočné zastúpenie ôsmich členských štátov, nadmerné zastúpenie sedemnástich členských štátov a približnú rovnováhu v prípade dvoch členských štátov; vyjadruje poľutovanie nad tým, že v agentúrach neexistujú politiky na zlepšenie rozmanitosti medzi ich zamestnancami; vyzýva agentúry, ako aj sieť, aby predložili plány na dosiahnutie tohto cieľa;

45. konštatuje, že agentúry Únie zohrávajú kľúčovú úlohu pri zabezpečovaní sociálneho dialógu v rámci svojich vlastných organizácií, a vyzýva Komisiu, aby zabezpečila financovanie podpory agentúr Únie pri zabezpečovaní sociálneho dialógu;

46. požaduje, aby sa vypracovala všeobecná politika s cieľom predchádzať nahrádzaniu stálych zamestnancov v agentúrach drahšími externými konzultantmi, a to v snahe zaručiť kvalitné pracovné podmienky a zabrániť strate znalostí a skúseností;

47. požaduje väčšiu podporu pre zamestnancov, ktorí sa presťahujú do krajiny, v ktorej sa nachádza agentúra; v tejto súvislosti navrhuje vymenovať kontaktnú osobu, ktorá okrem iného zabezpečí prepojenie medzi zamestnancami a miestnymi orgánmi;

48. vyzýva EUAN, aby stanovila jasné pravidlá týkajúce sa zahrnutia zamestnancov do vnútroštátneho systému zdravotnej starostlivosti; odporúča, aby sa v týchto pravidlách výslovne uvádzal rozsah a trvanie krytia zdravotného poistenia;

49. na základe štúdie s názvom The Management Board of the Decentralised Agencies‘ (Správna rada decentralizovaných agentúr) (8) konštatuje, že správne rady agentúr zohrávajú kľúčovú úlohu pri dosahovaní dobrej správy a výkonnosti a že majú zásadnú zodpovednosť, pokiaľ ide o vymenovanie výkonných riaditeľov agentúr; berie na vedomie zistenie štúdie, že v rozmanitosti mechanizmov riadenia agentúr sa odráža odlišnosť ich mandátov; konštatuje, že v štúdii sa dospelo k záveru, že správne rady sú pri plnení svojej úlohy celkovo účinné a efektívne a že nie sú potrebné zásadné zmeny; berie na vedomie, že zo štúdie vyplýva, že by sa dali uskutočniť určité zlepšenia, ako je zvýšenie počtu schôdzí, zmena zamerania z administratívnych záležitostí na otázky strategickejšieho charakteru, posilnenie zastúpenia zainteresovaných strán a pracovných postupov agentúry;

50. odporúča agentúram, aby vypracovali dlhodobý rámec politiky ľudských zdrojov, ktorý sa bude zaoberať rovnováhou pracovného a súkromného života, celoživotným poradenstvom a kariérnym rozvojom, vyváženým zastúpením mužov a žien, prácou na diaľku, geografickou rovnováhou a prijímaním a integráciou osôb so zdravotným postihnutím ako zamestnancov; zdôrazňuje významný vplyv fluktuácie zamestnancov agentúr Únie a vyzýva na zavedenie personálnych a sociálnych politík s cieľom túto situáciu napraviť;

51. vyjadruje znepokojenie nad veľkým počtom členov správnej rady niektorých agentúr, ktorý sťažuje prijímanie rozhodnutí a vytvára značné administratívne náklady;

52. vyzýva všetky agentúry SVV, aby vo svojej politike prijímania zamestnancov podporovali a zabezpečovali rozmanitosť; naliehavo vyzýva všetky agentúry SVV, aby vypracovali vnútorné politiky a postupy s cieľom zabezpečiť inkluzívnosť a rozmanitosť a zabrániť akémukoľvek druhu diskriminácie; vyzýva Dvor audítorov, aby o týchto otázkach systematicky informoval vo svojich budúcich správach; naliehavo vyzýva všetky agentúry SVV, aby zaviedli jasnú politiku proti obťažovaniu s cieľom predchádzať obťažovaniu v rámci svojich organizácií a dôrazne ho odsúdiť; zdôrazňuje nepriaznivý vplyv vysokej fluktuácie zamestnancov v rámci niektorých úradov, orgánov a agentúr Únie a vyzýva na zavedenie politík ľudských zdrojov a sociálnych politík s cieľom napraviť túto situáciu; požaduje riešenie problému závislosti od zamestnávania externých zamestnancov; berie na vedomie výsledok veci C-948/19 (9) predloženej Súdnemu dvoru Európskej únie;

Verejné obstarávanie

53. berie na vedomie odporúčanie Dvora audítorov, že plnenie rozpočtu agentúrami by malo podliehať účinným a efektívnym vnútorným kontrolám a že tieto kontroly by mali zahŕňať rozsiahle ex ante kontroly zamerané na predchádzanie chybám a nezrovnalostiam pred schválením operácií; konštatuje, že Dvor audítorov ďalej odporučil, aby agentúry s cieľom dosiahnuť bez cenníka čo najlepší pomer medzi kvalitou a cenou na základe rámcových zmlúv Komisie na obstaranie softvérových licencií a IT služieb systematicky vykonávali prieskum trhu pred podpísaním akýchkoľvek objednávok spolu s podrobným posúdením požadovaných produktov a služieb, analýzou riešení dostupných na trhu a odhadom cien príslušných položiek;

54. berie na vedomie pripomienku Dvora audítorov, že takmer všetky pripomienky k postupom verejného obstarávania sa týkali neoprávnených platieb; berie na vedomie odporúčanie Dvora audítorov, aby príslušné agentúry ďalej zlepšovali svoje postupy verejného obstarávania a zabezpečili, aby boli v plnom súlade s uplatniteľnými pravidlami;

55. víta pripomienku Dvora audítorov, že agentúram sa podarilo zachovať fungovanie ich verejného obstarávania počas celej pandémie bez nadmerného využívania priameho udelenia zákaziek bez súťažného konania;

56. víta zvýšené využívanie nástrojov elektronického obstarávania agentúrami Únie a dôležitú úlohu, ktorú zohrávajú pri zabezpečovaní kontinuity činností pri obstarávaní za podmienok práce na diaľku; konštatuje, že najbežnejšími modulmi e-PRIOR, ktoré agentúry používajú, sú elektronické zadávanie zákaziek, elektronické predkladanie ponúk a elektronická fakturácia a že v priebehu roka 2020 ich zaviedli viaceré agentúry;

Prevencia a riešenie konfliktov záujmov a transparentnosť

57. konštatuje, že väčšina agentúr požaduje od členov svojej správnej rady a vyššieho manažmentu vyhlásenia o záujmoch a že ich uverejňuje na svojom webovom sídle; konštatuje, že dve agentúry, Európske stredisko pre rozvoj odborného vzdelávania (Cedefop) a Európska agentúra pre bezpečnosť a ochranu zdravia pri práci (EU-OSHA), sú podľa správ stále v procese požadovania a uverejňovania týchto vyhlásení na svojich webových sídlach, pričom väčšina vyhlásení už je k dispozícii online;

58. konštatuje, že väčšina agentúr uverejňuje na svojom webovom sídle životopisy členov správnej rady, pracovníkov vyššieho manažmentu a externých a interných odborníkov; konštatuje, že v prípade agentúr ECDC, ECHA a Európskej environmentálnej agentúry (EEA) chýbajú životopisy ich interných odborníkov; konštatuje, že v prípade Európskej agentúry pre kontrolu rybárstva (EFCA) chýbajú životopisy jej externých odborníkov; konštatuje, že v prípade agentúry Frontex, Železničnej agentúry Európskej únie (ERA) a Európskeho orgánu pre cenné papiere a trhy (ESMA) chýbajú životopisy ich interných aj externých odborníkov; pripomína agentúram, že je dôležité zvýšiť transparentnosť, pokiaľ ide o informácie o doterajšom pôsobení členov ich správnej rady, zamestnancov manažmentu a externých a interných odborníkov;

59. vyzýva všetky agentúry, aby sa pripojili k novej medziinštitucionálnej dohode o povinnom registri transparentnosti pre zástupcov záujmov, ktorú podpísali Komisia, Rada a Európsky parlament;

60. konštatuje, že v štúdii s názvom The Management Board of the Decentralised Agencies (Správna rada decentralizovaných agentúr) sa zdôrazňuje význam riadenia skutočných a potenciálnych konfliktov záujmov a ich význam z hľadiska zodpovednosti, transparentnosti a dobrej správy agentúr; konštatuje, že niektoré agentúry majú prepracovanejšie politiky v oblasti konfliktu záujmov, ktoré rozlišujú medzi rôznymi druhmi záujmov, určujú zodpovednosť za preverovanie vyhlásení o záujmoch a poskytujú usmernenia o tom, ako ďalej postupovať v prípade konfliktu; konštatuje, že v štúdii sa odporúča vypracovanie kódexu správania pre správne rady, v ktorom sa stanovia zásady, postupy a osobitné mechanizmy na riešenie konfliktov záujmov členov; ďalej berie na vedomie návrh vypracovať kódex dobrej správy ako zastrešujúci rámec pre činnosti správnych rád;

61. konštatuje, že väčšina agentúr uviedla, že v roku 2020 nevyšetrila a/alebo neuzavrela prípady konfliktu záujmov; konštatuje, že v prípade agentúry Frontex bol oznámený jeden prípad, v ktorom sa dospelo k záveru, že neexistuje konflikt záujmov; konštatuje však, že Európsky úrad pre boj proti podvodom (ďalej len „OLAF“) tento prípad stále vyšetruje; ďalej konštatuje, že v prípade agentúry EMA šesť odborníkov informovalo agentúru o svojom zámere zamestnať sa vo farmaceutickej spoločnosti; konštatuje, že agentúra EMA v súlade so svojou politikou prevencie a riešenia konfliktov záujmov uplatnila potrebné opatrenia na zmiernenie rizika vzniku prípadov potenciálneho konfliktu záujmov;

62. konštatuje, že 13 agentúr oznámilo prebiehajúce prípady, ktoré v súčasnosti vyšetruje úrad OLAF; ďalej konštatuje, že agentúry oznámili, že v roku 2020 prebiehalo alebo sa uzavrelo 34 prípadov obťažovania;

63. vyzýva všetky agentúry SVV, aby prijali opatrenia na zabezpečenie úplného súladu s pravidlami transparentnosti Únie, ako aj so základnými právami a normami v oblasti ochrany údajov; vyzýva ich, aby dodržiavali nariadenie o rozpočtových pravidlách a prísne normy riadenia; domnieva sa, že zverejnením stretnutí a interakcií medzi agentúrami SVV a tretími stranami by sa zabezpečila väčšia transparentnosť agentúr SVV za predpokladu, že sa to uskutoční spôsobom, ktorý neohrozí operácie; naliehavo žiada agentúry SVV, aby v tejto súvislosti zvýšili svoje úsilie;

Vnútorná kontrola

64. konštatuje, že správa Dvora audítorov zahŕňa body s ďalšími pripomienkami, v ktorých upozorňuje agentúry ACER a ENISA na to, že neprijali interné pravidlá na riešenie kontinuity delegovania v prípadoch, keď delegujúci úradník alebo povoľujúci úradník vymenovaný delegovaním opustí svoje pracovné miesto; vyzýva všetky agentúry, aby vo všeobecnosti venovali pozornosť tejto konkrétnej otázke, a najmä vtedy, keď agentúru prevezme nový (výkonný) riaditeľ; pripomína odporúčanie Dvora audítorov, že agentúry by mali prijať interné pravidlá, ktoré budú dobrým prínosom pre systémy riadenia a kontroly, ako aj pre transparentnosť a povinnosť zodpovedať sa; poukazuje na príklad agentúry EMA, ktorú Dvor audítorov uviedol v súvislosti s týmito vnútornými predpismi ako referenciu;

65. berie na vedomie odporúčanie Dvora audítorov, že plnenie rozpočtu agentúrami by malo podliehať účinným a efektívnym vnútorným kontrolám, ktoré by mali zahŕňať kontroly ex ante zamerané na predchádzanie chybám a nezrovnalostiam pred schválením operácií;

66. konštatuje, že ku koncu roka 2020 všetky agentúry oznámili, že zaviedli prepracovaný rámec vnútornej kontroly založený na zásadách COSO a že vykonali ročné hodnotenie, pričom niektoré agentúry uviedli, že posúdenie rámca vnútornej kontroly sa vykonalo v rámci ročného riadenia rizík; berie na vedomie, že medzi ročným posúdením rizika a posúdením rámca vnútornej kontroly sú určité podobnosti; vyzýva však agentúry, aby každoročne vykonávali samostatné posúdenie rámca vnútornej kontroly, aby v rámci toho posúdili začlenenie riadenia rizík do postupov vnútornej kontroly a aby o výsledkoch informovali vo výročnej správe o činnosti; vyzýva všetky agentúry, aby poskytovali minimálne výsledky tohto posúdenia na úrovni zložiek, nabáda však agentúry, aby podávali podrobnejšie správy, napríklad podľa zásady vnútornej kontroly;

67. konštatuje, že podľa správy Dvora audítorov o kontrole prijatia opatrení na základe pripomienok z predchádzajúcich rokov bolo v roku 2020 uzavretých 71 pripomienok, 86 pripomienok sa stále vykonávalo alebo je otvorených a v prípade štyroch otvorených pripomienok sa dospelo k záveru, že nie sú pod (výhradnou) kontrolou agentúr, čo znamená, že hlavné rozhodnutia týkajúce sa týchto štyroch pripomienok musia prijať Súdny dvor Európskej únie, Komisia alebo členské štáty; vyzýva agentúry, aby dôsledne vykonávali pripomienky a ďalej zlepšovali svoje rámce vnútornej kontroly;

Reakcia na ochorenie COVID-19 a kontinuita činností

68. víta a opakuje pripomienku Dvora audítorov, že agentúry sa dobre prispôsobili bezprecedentnej situácii spôsobenej pandémiou ochorenia COVID-19; konštatuje, že Dvor audítorov dospel k tomuto záveru na základe osobitného doplnkového preskúmania toho, ako agentúry Únie riadili a organizovali svoju reakciu na krízu spôsobenú ochorením COVID-19; víta túto doplňujúcu analýzu Dvora audítorov a vyzýva ho, aby pokračoval v tejto praxi vždy, keď sa vyskytnú udalosti, ktoré môžu vážne ovplyvniť prácu agentúr Únie;

69. konštatuje, že preskúmanie Dvora audítorov sa zameralo na tri hlavné oblasti, konkrétne na vykonávanie opatrení na zabezpečenie kontinuity činností, schopnosť prijímať rozhodnutia, každodenné operácie a postupy prijímania zamestnancov, a opatrenia, ktoré agentúry prijali na podporu dobrých životných podmienok a odolnosti zamestnancov;

70. víta konštatovanie Dvora audítorov, že agentúry včas aktivovali svoje plány na zabezpečenie kontinuity činnosti a zaistili tak pokračovanie kľúčových procesov správy a dobré podmienky zamestnancov; vyjadruje však poľutovanie nad tým, že štyri agentúry, Európsky podporný úrad pre azyl (EASO), Európsky orgán pre bankovníctvo (EBA), Európsky inštitút pre rodovú rovnosť (EIGE) a Agentúra pre európsky GNSS (teraz Agentúra Európskej únie pre vesmírny program), nemali na začiatku pandémie schválený plán na zabezpečenie kontinuity činností a obnovy po havárii a že tri agentúry, EFCA, Agentúra na podporu Orgánu európskych regulátorov pre elektronické komunikácie (orgán BEREC) a Prekladateľské stredisko, neaktivovali svoje plány, keďže ich prvotné opatrenia reakcie si to nevyžadovali; konštatuje, že agentúry zavádzali činnosti v rámci reakcie, ako je napríklad vytvorenie osobitných tímov poverených vedením organizácie a riadenia reakcie na COVID-19 prostredníctvom koordinačných schôdzí, ktoré sa pôvodne konali denne a neskôr dva- až trikrát týždenne, prípadne podľa potreby;

71. je veľmi znepokojený tým, že niektoré agentúry, ako je Cedefop, nie sú súčasťou tímu krízového riadenia; zdôrazňuje, že do krízového riadenia je dôležité zapojiť zamestnancov; odporúča preto, aby sa vychádzalo z príkladu nadácie ETF ako osvedčeného postupu a aby sa zamestnancom poskytla príležitosť upozorniť na problémy a byť v kontakte s manažmentom, najmä v čase práce na diaľku súvisiacej s ochorením COVID-19;

72. konštatuje, že všetky agentúry prešli do 16. marca 2020 na rozšírený režim práce na diaľku a zamestnancom, ktorých prítomnosť v kancelárii nebola nevyhnutná, nariadili, aby pracovali z domu; konštatuje, že väčšina agentúr síce už mala zavedené určité možnosti práce na diaľku, musela však rozšíriť existujúce systémy IKT, pričom z analýzy Dvora audítorov vyplýva, že žiadna agentúra neoznámila vážne problémy, pokiaľ ide o kapacitu (šírku pásma), pripojiteľnosť alebo bezpečnosť údajov; okrem toho konštatuje, že šesť agentúr [ACER, BEREC, ECDC, ECHA, EFSA a EIOPA (Európsky orgán pre poisťovníctvo a dôchodkové poistenie zamestnancov)] vykonalo pred spustením na svojich systémoch IKT záťažové testy, čo pred prechodom na komplexnú prácu na diaľku poskytlo dodatočnú záruku ich fungovania;

73. na základe správy Dvora audítorov konštatuje, že hlavným cieľom rozhodnutia agentúr o prechode na komplexnú prácu na diaľku bolo chrániť zamestnancov; víta pripomienku Dvora audítorov, že prioritný dôraz na dobré podmienky zamestnancov bol zjavný v mnohých interných dokumentoch, ktoré sa skúmali, čo sa potvrdilo v rozhovoroch s vedením agentúr, a víta významnú úlohu poradnej skupiny siete agentúr Únie z hľadiska nových spôsobov práce; berie na vedomie pripomienku Dvora audítorov, že väčšina zamestnancov agentúr sa so situáciou spôsobenou pandémiou vyrovnala v zásade dobre; so znepokojením berie na vedomie, že zo štatistík o organizácii pracovného času vypracovaných agentúrami vyplynulo, že zamestnanci pracovali viac hodín ako predtým, aby zvládli nové úlohy, ktoré sa od nich očakávali; a víta opatrenia, ktoré agentúry prijali počas tohto obdobia na podporu zamestnancov;

74. berie na vedomie záver Dvora audítorov, že počas pandémie bol naďalej zaistený výkon kľúčových funkcií agentúr, pričom zasadnutia správnej rady všetkých agentúr boli po zrušení fyzických zasadnutí nahradené písomnými postupmi alebo presunuté do virtuálneho formátu; konštatuje, že rozhodovacie procesy, ako sú rokovania a hlasovania, pokračovali, pričom sa okrem iného zabezpečilo, že sa stále prijímajú a vykonávajú rozpočty, pozmeňujúce návrhy a dokonca vymenovania;

75. berie na vedomie záver Dvora audítorov, že hoci je ťažké úplne izolovať účinky pandémie, pandémia v rôznej miere zasiahla všetky hlavné oblasti činnosti agentúr; berie na vedomie všeobecnú pripomienku Dvora audítorov, že pandémia urýchlila zmeny v spôsobe práce, čo viedlo k rozpočtovým úsporám v niekoľkých oblastiach, keďže rozpočty všetkých agentúr na služobné cesty a cestovné náklady sa nevyužili v plnej miere, pričom v prípade niektorých agentúr sa znížili takmer o 90 %, úspory vznikli aj v dôsledku oneskorenia alebo zrušenia výberových konaní, vstupných lekárskych prehliadok pred nástupom do práce, osobných stretnutí a školení, ktoré sa konajú online, a výrazne sa znížila potreba stravovania v jedálňach, upratovacích služieb, služieb v priestoroch agentúr, ako sú dodávky vody a elektriny, a bezpečnostných služieb;

76. zdôrazňuje, že je dôležité, aby sa zdravotné protokoly pre všetky agentúry – vrátane interných výborov pre zdravie a bezpečnosť, protokolov o riadnej ventilácii a pandemických bezpečnostných protokolov – spoločne prediskutovali a vykonávali so zamestnancami;

Ďalšie pripomienky

77. víta kroky, ktoré agentúry podnikli s cieľom sprístupňovať a uverejňovať výsledky svojej práce prostredníctvom rôznych kanálov vrátane svojich webových stránok a sociálnych médií; nabáda agentúry, aby v tomto pokračovali a naďalej spolupracovali s verejnosťou s cieľom šíriť výsledky svojej práce;

78. domnieva sa, že pre každú agentúru by sa malo vykonať posúdenie vplyvu a že by sa mala systematicky pridávať doložka o preskúmaní týkajúca sa záujmov agentúry; vyzýva agentúry, aby naďalej rozvíjali a preskúmavali ukazovatele s cieľom merať svoju výkonnosť na ročnom základe a svoj vplyv na vykonávanie politík Únie; domnieva sa, že finančné zdroje by sa mali prideľovať pružnejšie na základe potreby alebo naliehavosti;

79. víta, že sieť agentúr Európskej únie (EUAN) schválila v roku 2020 druhú viacročnú stratégiu (2021 – 2027);

80. pripomína, že od rozpočtového roku 2014 Dvor audítorov externalizoval audit účtovných závierok agentúr Únie na audítorské spoločnosti zo súkromného sektora, pričom súvisiace náklady znášali agentúry, zatiaľ čo plnú zodpovednosť za všetky aspekty externalizovaných auditov naďalej niesol Dvor audítorov; opakuje, že zapojenie audítorov zo súkromného sektora viedlo k výraznému zvýšeniu administratívnej záťaže agentúr, pokiaľ ide o čas strávený auditom a obstarávaním a správou zmlúv o audite, ako aj dodatočné výdavky;

81. pripomína, že súvisiace náklady sa odhadovali na 447 000 EUR v roku 2014 a 424 000 EUR v roku 2015 a súvisiace administratívne zaťaženie sa odhadovalo na 1,5 ekvivalentu plného pracovného času za všetky agentúry spolu; konštatuje, že agentúry za rok 2020 uviedli, že vynaložili odhadom 566 000 EUR na súvisiace náklady na audit účtovných závierok (zvýšenie o 33,4 % v porovnaní s rokom 2015) a uviedli porovnateľný počet hodín strávených na zvládnutie dodatočnej administratívnej záťaže;

82. konštatuje, že Dvor audítorov v rámci pilotného projektu otestoval automatizované postupy v oblasti auditu platieb, miezd, obstarávania, rozpočtu, prijímania zamestnancov a ročných účtovných závierok šiestich výkonných agentúr EÚ; konštatuje, že Dvor audítorov taktiež zaviedol päť nových automatizovaných postupov v oblasti auditu účtovných závierok, a to najmä automatizované kontroly a odsúhlasenie informácií v schválených finančných výkazoch s príslušnými údajmi v hlavnej účtovnej knihe a predvahe; berie na vedomie vyhlásenie Dvora audítorov, že ide o typický príklad audítorskej úlohy s nízkym rizikom, ktorú treba vykonať, aby sa zabezpečilo, že následné testy budú vykonané na správnom základnom kontrolovanom súbore; berie na vedomie značné príležitosti na časové úspory, ktoré budú k dispozícii, keď bude zautomatizovaných viac postupov a keď sa tieto postupy budú používať pre viac audítorských úloh; vyzýva Dvor audítorov, aby rozšíril tieto postupy na všetky agentúry, keďže práve audit účtovných závierok decentralizovaných agentúr sa externalizuje na audítorské spoločnosti zo súkromného sektora, takže ušetrený čas povedie k značným úsporám nákladov;

83. konštatuje, že 30 agentúr oznámilo, že sa zapojili do ekologizačnej iniciatívy siete EUAN zameranej na zníženie environmentálnej stopy operácií agentúr; konštatuje, že agentúry uviedli, že väčšinou dojednali zmluvy s dodávateľmi energie o dodávkach energie z obnoviteľných zdrojov, zaviedli bezpapierové finančné pracovné postupy, propagovali medzi zamestnancami využívanie dopravy šetrnej k životnému prostrediu, zaviedli elektronické zadávanie zákaziek, elektronické predkladanie ponúk, elektronickú fakturáciu, neustále zlepšovali odpadové hospodárstvo a modernizáciu IT zariadení; nabáda agentúry, aby pokračovali v úsilí a aktívne využívali sieť agentúr Únie na výmenu skúseností a spojenie síl v záujme dosahovania lepších výsledkov;

84. vyzýva všetky agentúry SVV, aby vo svojich celkových prevádzkových procesoch zohľadňovali udržateľnosť s cieľom zlepšiť environmentálnu výkonnosť agentúr a aby orgán udeľujúci absolutórium informovali o vykonaných opatreniach a pokroku;

85. konštatuje, že pokiaľ ide o udržateľnosť, v roku 2020 všetky agentúry okrem jednej uviedli, že budú pracovať na zvyšovaní udržateľnosti organizácie a podajú správy o výsledkoch; konštatuje, že správy o udržateľnosti, pokiaľ ich agentúry podávajú, sa často vypracúvajú v rámci výročnej správy o činnosti a že šesť agentúr uvádza, že majú na túto tému samostatnú správu v rámci svojej schémy pre environmentálne manažérstvo a audit (EMAS); konštatuje, že štyri agentúry uviedli, že prijali a zaviedli zelené verejné obstarávanie, ktoré im poskytuje kritériá, ktoré uľahčujú začlenenie ekologických kritérií do dokumentácie o verejnom obstarávaní;

86. na základe štúdie o mieste sídla decentralizovaných agentúr EÚ (10) konštatuje, že súčasný výber miesta sídla decentralizovaných agentúr Únie vychádza predovšetkým z politických potrieb a vopred stanovených kritérií; berie na vedomie pripomienku zo správy, že rozhodnutie o výbere sídla agentúry by malo byť súčasťou riadneho legislatívneho postupu a zahŕňať prípadný finančný vplyv na rozpočet Únie; ďalej konštatuje, že zo zistení tejto správy vyplýva, že miesto sídla má jeden z najsilnejších dôsledkov na prijímanie špecializovaných pracovníkov; konštatuje, že v štúdii sa navrhuje zahrnúť do návrhu nariadenia o zriadení agentúry metódu odhadu korekčného koeficientu, ktorý by bol bližší k skutočným životným nákladom v mieste agentúry; na základe správy konštatuje, že lepšia spolupráca medzi agentúrami by mohla znížiť negatívny vplyv decentralizácie, a že sa navrhuje, aby sa úloha siete agentúr Únie formalizovala a ďalej rozšírila, aby tak mohla ponúkať lepšie zastúpenie v Bruseli a poskytovať horizontálne služby, ako je organizovanie stretnutí, odborná príprava alebo postupy zadávania verejných zákaziek spoločného záujmu; víta skutočnosť, že všetky agentúry zabezpečili v reakcii na pandémiu ochorenia COVID-19 kontinuitu svojich činností prechodom na hybridné prostredie; konštatuje, že zo štúdie vyplýva, že rozpočty agentúr na nadchádzajúce roky by mali naďalej podporovať rozvoj IT komunikácie s cieľom uľahčiť online schôdze a prácu na diaľku;

87. vyzýva agentúry, aby naďalej rozvíjali synergie, posilňovali spoluprácu a výmenu odporúčaných postupov s ostatnými agentúrami Únie s cieľom zlepšiť účinnosť (ľudské zdroje, správa budov, IT služby a bezpečnosť);

88. pripomína dôležitosť zvýšenia digitalizácie agentúr, pokiaľ ide o vnútornú prevádzku a riadenie, ale aj zámer urýchliť digitalizáciu postupov; zdôrazňuje, že je potrebné, aby agentúry boli v uvedenej súvislosti naďalej aktívne s cieľom za každú cenu zabrániť digitálnej priepasti medzi agentúrami; upozorňuje však na potrebu prijať všetky potrebné bezpečnostné opatrenia, aby sa predišlo akémukoľvek ohrozeniu online bezpečnosti spracúvaných informácií;

89. víta spoluprácu v rámci siete agentúr SVV; vyzýva agentúry SVV, aby naďalej rozvíjali synergie, posilňovali spoluprácu a navzájom si vymieňali osvedčené postupy s cieľom zlepšiť efektívnosť;

90. poveruje svoju predsedníčku, aby postúpila toto uznesenie agentúram, na ktoré sa vzťahuje tento postup udeľovania absolutória, Rade, Komisii a Dvoru audítorov a aby zabezpečila jeho uverejnenie v Úradnom vestníku Európskej únie (v sérii L).

(1) Ú. v. EÚ C 439, 29.10.2021, s. 3. Výročná správa Dvora audítorov o agentúrach EÚ za rozpočtový rok 2020.

(2) Ú. v. EÚ L 193, 30.7.2018, s. 1.

(3) Ú. v. EÚ L 328, 7.12.2013, s. 42.

(4) Ú. v. EÚ L 122, 10.5.2019, s. 1.

(5) Štúdia s názvom Cost of Non-EU Agencies Focusing on the Health and Safety Cluster of the EU Decentralised Agencies, PE 699.399, október 2021).

(6) Rozsudok Súdneho dvora z 11. novembra 2021, UAB„Manpower Lit“ v. E.S. and ďalší, C-948/19, ECLI:EU:C:2021:906.

(7) Smernica Európskeho parlamentu a Rady 2008/104/ES z 19. novembra 2008 o dočasnej agentúrnej práci (Ú. v. EÚ L 327, 5.12.2008, s. 9).

(8) Štúdia s názvom The Management Boards of the Decentralised Agencies, PE 699.400, október 2021.

(9) Rozsudok Súdneho dvora (druhá komora) z 11. novembra 2021 vo veci C-948/19, UAB„Manpower Lit“/E.S. a ďalší, ECLI:EU:C:2021:906.

(10) Štúdia o mieste sídla decentralizovaných agentúr EÚ, PE 700.320, november 2021).